ອະດີດພວກຜູ້ນຳ ຂະເໝນແດງ ຈະຖືກດຳເນີນຄະດີ ເປັນຂັ້ນໆໄປ
ສານອາຍານາໆຊາດ ຈະແບ່ງການດຳເນີນຄະດີ ອະດີດພວກຜູ້ນຳຂະເໝນແດງ ອອກເປັນພາກສ່ວນຕ່າງໆ
ສານດຳເນີນຄະດີພວກຂະເໝນແດງກ່າວ ໃນວັນພະຫັດສັບປະດາແລ້ວນີ້ ວ່າ ຕົນຈະດຳເນີນ ຄະດີພວກຜູ້ນຳທີ່ສູງອາຍຸ ຂອງຂະບວນການນິຍົມເໝົາເຊຕຸງຈັດ ທີ່ປົກຄອງກຳປູເຈຍແຕ່ປີ 1975 ຫາ 1979 ນັ້ນບົນພື້ນຖານຂອງແຕ່ລະຂໍ້ຫາໄປ ການຕັດສິນໃຈທີ່ວ່ານີ້ແມ່ນໝາຍ ຄວາມວ່າ ທາງສານຈະດຳເນີນຄະດີພວກຈຳເລີຍທັງ 4 ແບບນ້ອຍໆເປັນລຳດັບໄປແທນທີ່ ຈະດຳເນີນຄະດີແບບພ້ອມກັນບາດດຽວ ທີ່ສະລັບຊັບຊ້ອນແລະໃຊ້ເວລານານນັ້ນ Robert Carmichael ມີລາຍງານລື່ອງນີ້ຈາກນະຄອນຫລວງພະນົມເປັນ ການຕັດສິນໃຈຂອງສານນາໆຊາດ ທີ່ໄດ້ຮັບການສະໜັບສະໜຸນ ໂດຍອົງການສະຫະປະຊາ ຊາດທີ່ກຳປູເຈຍໃນມື້ວັນພະຫັດແລ້ວນີ້ແມ່ນໝາຍຄວາມວ່າ ທາງສານຈະແບ່ງຂໍ້ຫາທີ່ສະລັບ ຊັບຊ້ອນຫຼາຍໆຂໍ້ ທີ່ມີຕໍ່ຈຳເລີຍທັງ 4 ນັ້ນ ອອກເປັນພາກສ່ວນຕ່າງໆ ຈຳເລີຍທັງ 4 ໄດ້ ຖືກກ່າວຫາໃນຄວາມຜິດ ຂ້າລ້າງເຊື້ອຊາດເຜົ່າພັນ ກໍ່ໂທດກຳຕ້ານມະນຸດຊາດ ກໍ່ອາຊະຍາ ກຳສົງຄາມແລະອາຊະຍາກຳອີກຈຳນວນນຶ່ງພາຍໃຕ້ກົດໝາຍກຳປູເຈຍ ສິ່ງທີ່ຈະເກີດຂຶ້ນໃນ ຂັ້ນຕໍ່ໄປ ກໍແມ່ນການດຳເນີນຄະດີຂະໜາດນ້ອຍລົງຕໍ່ຈຳເລີຍທັງ 4 ເປັນລຳດັບໄປ ຊຶ່ງຈະມີ ການຕັ້ງຂໍ້ຫາທີ່ສະເພາະເຈາະຈົງ ແລະຮັບຟັງຄຳໃຫ້ການ ກ່ຽວກັບຫຼັກຖານຕ່າງໆ ທີ່ພົວພັນ ກັບຂໍ້ຫາເຫຼົ່ານັ້ນ ສານຈະເລີ່ມການດຳເນີນຄະດີ ດ້ວຍຂໍ້ຫາຖານກໍ່ໂທດກຳຕ້ານມະນຸດຊາດ ກ່ອນ ໂຄສົກຂອງສານນາໆຊາດທ່ານ Lars Olsen ກ່າວວ່າ ການຕັດສິນໃຈທີ່ວ່ານີ້ແມ່ນໝາຍ ຄວາມວ່າ ທາງສານຈະອອກຄຳຕັດສິນເປັນຂັ້ນໆຕໍ່ພວກຈຳເລີຍ ໃນຂະນະທີ່ການພິຈາລະ ນາຄະດີຍັງດຳເນີນຕໍ່ໄປຢູ່ແທນທີ່ຈະລໍຖ້າຈົນກ່ວາຂັ້ນຕອນຍຶດຍາວເປັນເວລາຫຼາຍໆປີນີ້ສິ້ນ ສຸດລົງແລ້ວ ຈຶ່ງອອກຄຳຕັດສິນ ເທື່ອດຽວໂລດ ທ່ານ Olsen ເວົ້າວ່າ ການດຳເນີນການ ແບບນີ້ຈະປົກປ້ອງຜົນປະໂຫຍດຂອງພວກໄດ້ຮັບເຄາະ ທີ່ຢາກໄດ້ຮັບຄວາມຍຸຕິທຳໃນລັກ ສະນະທີ່ທັນກັບເວລາ ຕະຫຼອດທັງສິດທິ ຂອງພວກທີ່ຖືກກ່າວຫາ ໃນການຖືກດໍາເນີນຄະ ດີໂດຍໄວນັ້ນ ທ່ານເວົ້າວ່າ ການດຳເນີນຄະດີທີ່ມີຄວາມສະລັບຊັບຊ້ອນຄ້າຍຄືກັນນີ້ຂອງ ສານອາຍານາໆຊາດອື່ນໆແມ່ນໄດ້ໃຊ້ເວລາເຖິງ 10 ປີຈຶ່ງສາມາດບັນລຸຄຳຕັດສິນໄດ້ ນາງ Clair Duffy ທີ່ຕິດຕາມເບິ່ງການເຄື່ອນໄຫວຂອງສານໃຫ້ແກ່ກຸ່ມລິເລີ່ມເພື່ອຄວາມ ຍຸຕິທຳຂອງສັງຄົມທີ່ເປີດກວ້າງ ຫລື OSJI ໃຫ້ການອະທິບາຍເຖິງຄວາມສຳຄັນໃນການ ຕັດສິນໃຈດັ່ງກ່າວຂອງສານ ໂດຍກ່າວວ່າ ສານທີ່ໄດ້ຮັບການໜຸນຫຼັງຈາກອົງການສະຫະປະຊາຊາດ ໄດ້ກ່າວມາຫຼາຍໆເທື່ອແລ້ວວ່າ ການດຳເນີນຄະດີຊຸດທີ 2 ຊຶ່ງເປັນທີ່ຮູ້ກັນວ່າ ໝາຍເຖິງການດຳເນີນຄະດີຂອງພວກຜູ້ນຳ ຂະເໝນແດງນັ້ນ ແມ່ນມີຄວາມສະລັບຊັບຊ້ອນທີ່ສຸດ ນັບແຕ່ໄດ້ມີການດຳເນີນຄະດີພວກ ນາຊີເຢຍຣະມັນຢູ່ທີ່ເມືອງ Nuremberg ຈຳເລີຍທັງ 4 ໃນຄະດີຊຸດທີ 2 ນີ້ແມ່ນປະກອບ ດ້ວຍທ່ານນວນເຈຍ ຊຶ່ງເປັນຮອງທ່ານໂປນປົດ ຜູ້ນຳຂອງກຸ່ມຂະເໝນແດງ ທ່ານຂຽວສຳ ພັນປະມຸກຂອງປະເທດ ທ່ານອຽງຊາຣີ ລັດຖະມົນຕີການຕ່າງປະເທດແລະທ່ານນາງອຽງ ທິຣິດ ລັດຖະມົນຕີກິດຈະການສັງຄົມ ບຸກຄົນທັງ 4 ຕ່າງກໍໄດ້ປະຕິເສດການກ່າວຫາຕ່າງໆຕໍ່ພວກເຂົາເຈົ້າ ຈຳເລີຍທີ່ມີອາຍຸນ້ອຍທີ່ສຸດແມ່ນ 79 ປີ ແລະການແກ່ຍາວເວລາອອກໄປຫຼາຍສໍ່າໃດກໍຍິ່ງ ຈະເຮັດມີໂອກາດຫຼາຍຂຶ້ນທີ່ວ່າ ບັນຫາສຸຂະພາບຂອງພວກຈຳເລີຍ ຈະລົບກວນການດຳ ເນີນຄະດີ ນາງ Duffy ກ່າວວ່າ ນັ້ນອາດໄດ້ເປັນເລື່ອງສຳຄັນທີ່ສຸດຢູ່ໃນຄວາມຄິດຂອງສານ ສານ ນາໆຊາດອື່ນໆເຄີຍພົບເຫັນວ່າ ມີຈຳເລີຍທີ່ສູງອາຍຸເສຍຊີວິດມາແລ້ວໃນລະຫວ່າງການ ດຳເນີນຄະດີໂດຍທີ່ຍັງບໍ່ທັນໄດ້ອອກຄຳພິພາກສາເທື່ອ ຜູ້ທີ່ມີຊື່ສຽງເປັນທີ່ຮູ້ຈັກກັນດີທີ່ ສຸດໃນນັ້ນກໍແມ່ນອະດີດຜູ້ນຳຂອງເຊີເບຍທ່ານ Slobodan Milosevic ທີ່ໄດ້ເສຍຊີວິດ ໃນປີ 2006 ຂະນະທີ່ພວມຖືກດຳເນີນຄະດີ ໂດຍສານອາຍານາໆຊາດ ສຳລັບອະດີດປະ ເທດຢູໂກສະລາເວຍ ນາງ Duffy ກ່າວກ່ຽວກັບເລື່ອງນີ້ວ່າ: ບໍ່ແມ່ນໝົດທຸກໆຄົນມີຄວາມເພິ່ງພໍໃຈກ່ຽວກັບການຕັດສິນໃຈທີ່ວ່ານີ້ ການດຳເນີນຄະດີ ຂັ້ນທຳອິດຈຳນວນນຶ່ງຈະແມ່ນກ່ຽວກັບຂໍ້ຫາກໍ່ໂທດກຳຕ້ານມະນຸດຊາດແຕ່ຈະບໍ່ກວມເອົາ ຂໍ້ຫາກໍ່ອາຊະຍາກໍາດັ່ງກ່າວທີ່ພົວພັນກັບການປະຫັດປະຫານບົນພື້ນຖານຂອງສາສະໜາ ນອກນັ້ນແລ້ວການດຳເນີນຄະດີຂັ້ນທຳອິດຍັງຈະບໍ່ພິຈາລະນາເບິ່ງຂໍ້ຫາກ່ຽວກັບອາຊະຍາ ກຳສົງຄາມຫຼືຂໍ້ຫາຂ້າລ້າງເຊື້ອຊາດເຜົ່າພັນ ຊຶ່ງຕາມເນື້ອຫາຂອງກຳປູເຈຍແລ້ວແມ່ນໝາຍ ເຖິງການສັງຫານຊາວຈາມທີ່ເປັນມຸສລິມແລະຊາວຫວຽດນາມກຸ່ມນ້ອຍໂດຍພວກຂະເໝນ ແດງ ຂໍ້ຫາເຫລົ່ານັ້ນທັງໝົດຈະມີການຟ້ອງຮ້ອງຕາມພາຍຫຼັງລຸນຫຼັງທີ່ການດຳເນີນຄະດີ ຂັ້ນຕົ້ນສິ້ນສຸດລົງ ການຕັດສິນໃຈດັ່ງກ່າວ ບໍ່ແມ່ນສິ່ງທີ່ດີທີ່ສຸດ ແຕ່ສານກໍມີທາງເລືອກນ້ອຍຫລາຍ ຈຳເລີຍ ບາງຄົນ ແມ່ນກໍາລັງເຈັບປ່ວຍຢູ່ໃນເວລານີ້ ທັງໝົດແມ່ນເຖົ້າແກ່ແລ້ວ ແລະເວລາກໍກຳລັງ ຜ່ານໄປຢ່າງໄວເພື່ອໃຫ້ສານລົງໂທດພວກກະທຳຜິດໃນເວລາທີ່ຍັງເຫຼືອຢູ່ຢ່າງຈຳກັດນັ້ນ